Botha-skorsing knou Sharks se feitlik onhaalbare kanse | Maroela Media
Botha-skorsing knou Sharks se feitlik onhaalbare kanse
Ruan Botha – vir drie wedstryde geskors (Foto: Twitter)
Die skorsing van die Sharks se slot Ruan Botha het die reeds baie skraal kanse van sy span om hul Superkwarteind in Suid-Afrika te speel, waarskynlik 'n laaste knou gegee.
Botha is Maandag vir drie wedstryde geskors nadat hy in die SA A-span se wedstryd teen die Franse Barbarians in die 39ste minuut die trekpas gekry het weens 'n gevaarlike skouerloop in 'n losskrum toe hy met 'n teenstander se kop kontak gemaak het.
Hy is tot 24 Julie geskors en kan dus nie die laaste twee wedstryde van die Sharks, die naweek teen die Bulls en oor twee weke teen die Lions, speel nie. Hy sal ook die uitspeelwedstryd misloop.
Soos sake nou staan is die Sharks in die agste plek van die kwarteindspanne. Hulle is slegs vier ligapunte agter die Highlanders wat nog net teen die Reds moet speel.
Eindig hulle met meer ligapunte as die Highlanders, skuif die Sharks op na sewende plek en speel hulle op Ellispark teen die Lions.
Die Highlanders, selfs tuis, kan dalk, net dalk, teen die wisselvallige Reds vasval. Dan kan die Sharks dit met 'n wen teen die Bulls óf die Lions regkry. Dit is egter baie onwaarskynlik omdat bonuspunte en punteverskil nog 'n rol sal speel.
Anders moet hulle albei klop en dit met bonuspunte doen as die Highlanders teen die Reds wen.
Maar daar is nog 'n kinkel: as die Hurricanes, wat tuis speel, die Crusaders in hulle laaste wedstryd op 15 Julie klop, en die Lions wen die Saterdag teen die Sunwolves en ook op 15 Julie teen die Sharks op Kingspark, is die Johannesburgers eerste op die punteleer.
Dit sal beteken dat die Sharks, al bly hulle na verwagting in die agste plek, tog in Suid-Afrika maar op Ellispark hulle kwarteind sal kan speel.
Volgens die huidige puntestand, sal die kwarteindwedstryde op Vrydag 21 Julie en die Saterdag 22 Julie tussen die onderstaande spanne besleg word. Die Hurricanes en Chiefs, en hoogs onwaarskynlik die Sharks en die Highlanders, kan egter nog plekke ruil, afhangende van die laaste rondes se uitslae.